Wout Weghorst

**Wout Weghorst** (Borne, den 7. augustus 1992) is nen professioneel vootballer uut Twente.

## Loupbane
Weghorst begünde by RKSV NEO in Borne. Up jungen leavtyd wüst hee ne vaste steade in et eyrste elvtal te krygen en wör al rap den topskorer van de klub. Hee vertröäk når DETO Twenterand, wat in ne höygere klasse spöälden. Dår völ hee up by en paar profklubs. Weghorst köäs uuteandelik vöär Willem II. Dår bleav hee spöälen in et belovtenteam en kreag hee ginne vaste steade in et eyrste. Dårümme vertröäk hee når FC Emmen, wårmed hee up 10 augustus 2012 syn eyrste wedstryd in et betaalde vootbal spöälden teagen FC Dordrecht (wat in 1-1 eandigden). Syne eyrste goale makeden hee up 21 september 2012, in de derby-wedstryd tüsken FC Emmen en BV Veendam. Weghorst makeden de 2-1. In syn intreadseisoon spöälden hee 28 wedstryden med in et eyrste en makeden 8 doolpunten. Summer 2014 löäp syn kontrakt af en kunde hee kostenlous når Heracles Almelo.

Up 9 augustus van dat jår spöälden hee vöär Heracles syn eyrsten wedstryd in de Eyredivisy, as invaller teagen AZ Alkmaar. De wedstryd was med 3-0 vöär AZ. Weghorst bleav noch twey seisonen en in totaal sestig wedstryden vöär Heracles vootballen. Dårmed stünd hee in et seisoon 2014/2015 töt twey spöälrunden vöär et eande up degraderen. Et jår dårup wörden hee en syne ploge sese en möägen se döär de afvalrundes van 2016 vöär et eyrst in de geskedenisse van de klub med in et Europeesk vootbal.

In 2016 teykenden Weghorst en kontrakt by AZ töt midden 2020, de klub wat et jår der vöär veerdes wörden was. In syn kontrakt stünd ne opty vöär en jår der by. Vöär AZ makeden hee up 24 november 2016 syn eyrste doolpunt in de Europaliga, wårmed as AZ med 1-0 wün van Dundalk FC. Weghorst wör en belangryk man vöär AZ. In syn tweyde spöälseisoon makeden hee 18 doolpunten in wedstrydverband en haalden de darde steade in de Eyredivisy en de KNVB Beakerfinale. Dit leyverden em oaverplaatsing når VfL Wolfsburg up.

By de düütske klub VfL Wolfsburg draiden hee in syn eyrste seisoon (2018/19) souwat alle wedstryden med en makeden hee söäventeen goals in de Bundesliga. Hee wör klubtopskorer en besörgden VfL ne sesde steade, wat öär de Europaliga in hülp. De volgende seisonen deade Weghorst et ouk good by *die Wölfe*. Seisoon 2020/21 spöälden de klub sik veerdes in de Bundesliga, wårmed as se med möägen in de UEFA Champions League.

## Klubcyfers

## Interlands
Weghorst wör köäsen vöär Jong Oranje. Hee makeden up den 14. oktober 2014 syn eyrste goale vöär Jong Oranje, in nen afvalwedstryd teagen Jong Portugal.

Up den 23. määrt 2018 küm Weghorst vöär et eyrst uut vöär et Neaderlandsk vootbalelvtal. In de 89. minute wör Stefan de Vrij ewesseld en möäg Weghorst et veld up. Den ovenwedstryd teagen Engeland verlöären se med 0-1. Vöär ne vaste steade in Neaderlandsk elvtal must hee noch eaven twey jår geduld hebben, want Luuk de Jong stünd up syne steade as goalafmaker. 

Nå en good seisoon by syne klub Wolfsburg nöäm domålig bondscoach Frank de Boer em vöär vaste up in de selekty vöär et EK 2020, wat weagens de coronapandemy en jår upesköäven wör. Up den 6. juni van 2021 makeden hee syn eyrste goale vöär et Neaderlandsk Elvtal in de vreandskappelike wedstryd teagen Georgie. By et EK gavven De Boer em in de eyrste twey wedstryden ne vaste steade. By de eyrste wedsty teagen Ukraine makeden hee eyne goale. By de darde en veerde wedstryd must hee syne vaste steade afstån an Donyell Malen.

## Y mut et mär weaten
*Seyd 2020 is Weghorst ambassadöör vöär Join for Joy.
*Tydens de coronapandemy küm Weghorst in upspråke ümdat hee sik uutspröäk teagen enten. Neet vöäle later böäd hee syne veruntskuldigen an en kreag de seekde selv.